Ondersoek vind groot hospitale oorheers mark | Netwerk24
Deur Nellie Brand-Jonker 30 September 2019 10:16
Die drie hospitaalgroepe Netcare, Mediclinic en Life oorheers dié bedryf en kry individueel en gesamentlik wesenlike winste elke jaar wat dit moeilik maak vir ander om mee te ding in die mark.
Dit is een van die belangrike bevindinge van die finale verslag oor die jare lange ondersoek na die rede vir die hoë koste in die private gesondheidsmark wat Maandagoggend uitgereik is.
Ten minste 60% van die plaaslike markte na privaat hospitale is hoogs gekonsentreerd.
“Hierdie hospitaalgroepe maak dit baie moeilik vir nuwelinge en randspelers om te groei en op meriete mee te ding. Die drie groepe is in staat om mededinging skeef te trek en kompetisie te voorkom deur die beste mediese spesialiste met winsgewende aansporingsprogramme te lok, ” het oudregter Sandile Ngcobo, hoof van die ondersoekpaneel, gesê.
Die drie groepe se markaandeel ten opsigte van totale beddens in 2016 was: 31%, 26,8% en 25,3% onderskeidelik. Die konsentrasie van dié mark vind op nasionale vlak plaas en plaaslike vlak plaas.
Ten minste 60% van die plaaslike markte is hoogs gekonsentreerd. Op nasionale vlak is die konsentrasie hoër as wat as “hoogs gekonsentreerd” omskryf word, selfs teen konserwatiewe standaarde gemeet, volgens hom.
Dit veroorsaak twee redes tot kommer:
1. Die markte is kwesbaar vir samespanning en die vorming van kartelle. Die samespanning is baie moeilik om op te spoor.
2. Die hoë vlakke van konsentrasie beperk die omvang van mediese fondse om netwerke te gebruik om die hospitaalgroepe “doeltreffend te dissiplineer”.
Die markondersoek het ook bevind dié drie hospitaalgroepe bepaal die jaarlikse prys en kosteverhogings met mediese fondse.
“Die hospitaalgroepe fasiliteer en trek voordeel uit die oordrewe benutting van gesondheidsdienste, sonder die behoefte om koste te beperk.”
Die markondersoek bevind mededinging het grootliks in dié mark misluk.
“Die mark is te hoogs gekonsentreerd – nasionaal sowel as plaaslik.”
Die bedingingsmag van mediese fondse moet drasties verbeter word.
“Die konsentrasie in die hospitaalmark moet verminder word," het hy gesê.
Van die aanbevelinge oor die hospitale is:
1. Regulatoriese toesig moet verbeter word. Die aanbodkant is grootliks ongereguleerd, met negatiewe gevolge vir mededinging en die verbruiker.
“Die regulasie van die aanbodkant van die mark is noodsaaklik en ons beveel aan dat dit deur ’n nuwe owerheid geadministreer word.”
2. ’n Belangrike verantwoordelikheid van die nuwe reguleerder sal wees om ’n nuwe stelsel te skep wat op die behoefte van die bevolking om lisensies toe te staan gegrond is.
Meer oor: Netcare | Mediclinic | Mediese Fondse | Private Hospitale | Markondersoek | Private Gesondheidsorg